ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Σχέδιο δράσης για την ενίσχυση της καταπολέμησης της φορολογικής απάτης και της φοροδιαφυγής /* COM/2012/0722 final */





ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Σχέδιο δράσης για την ενίσχυση της καταπολέμησης της φορολογικής απάτης και της φοροδιαφυγής 1. Εισαγωγή Στις 2 Μαρτίου 2012 το Ευρωπαϊκό Συμβούλιο κάλεσε το Συμβούλιο και την Επιτροπή να επεξεργασθούν γρήγορα τρόπους για τη βελτίωση της καταπολέμησης της φορολογικής απάτης και φοροδιαφυγής, επίσης και σε σχέση με τρίτες χώρες, και να υποβάλουν έκθεση έως τον Ιούνιο του 2012. Τον Απρίλιο, το Ευρωπαϊκό Κοινοβούλιο εξέδωσε ψήφισμα απηχώντας την κατεπείγουσα ανάγκη ανάληψης δράσης στον συγκεκριμένο τομέα. Ως πρώτη απάντηση στις 27 Ιουνίου 2012 η Επιτροπή εξέδωσε ανακοίνωση[1] (την «ανακοίνωση του Ιουνίου») στην οποία περιγραφόταν με ποιο τρόπο θα μπορούσε να βελτιωθεί η φορολογική συμμόρφωση και να περιοριστούν τα φαινόμενα της απάτης και της φοροδιαφυγής, με καλύτερη χρήση των υφιστάμενων μέσων και έγκριση των προτάσεων της Επιτροπής που εκκρεμούν. Προσδιορίζονταν επίσης οι τομείς στους οποίους η περαιτέρω νομοθετική δράση ή οι πρωτοβουλίες συντονισμού θα απέφεραν ευεργετικά οφέλη για την ΕΕ και τα κράτη μέλη και καταδεικνυόταν η προστιθέμενη αξία της συνεργασίας έναντι των αυξημένων προκλήσεων που θέτουν η φορολογική απάτη και η φοροδιαφυγή. Στην ανακοίνωση του Ιουνίου προβλεπόταν η εκπόνηση, πριν τα τέλη του 2012, ενός σχεδίου δράσης όπου θα καθορίζονται τα συγκεκριμένα βήματα για την ενίσχυση της διοικητικής συνεργασίας και θα υποστηρίζονται η ανάπτυξη της υφιστάμενης πολιτικής χρηστής διακυβέρνησης, τα ευρύτερα θέματα της αλληλεπίδρασης με τους φορολογικούς παραδείσους και τα θέματα της αντιμετώπισης του επιθετικού φορολογικού σχεδιασμού και άλλες πτυχές, στις οποίες συγκαταλέγονται και τα εγκλήματα που έχουν σχέση με τη φορολογία. Στο παρόν σχέδιο δράσης η Επιτροπή παρουσιάζει τις πρωτοβουλίες που έχει ήδη αναλάβει, νέες πρωτοβουλίες ως προς τις οποίες μπορεί να σημειωθεί πρόοδος το τρέχον έτος, τις πρωτοβουλίες που προγραμματίζονται για το επόμενο έτος και εκείνες που απαιτούν πιο μακροπρόθεσμο χρονοδιάγραμμα. Όταν ανέλαβε αυτές τις πρωτοβουλίες, η Επιτροπή φρόντισε να μην επιβαρύνει τα κράτη μέλη και έλαβε υπόψη τη δυνατότητά τους να προβούν στις απαραίτητες ενέργειες. Κατ’ ουσίαν, το παρόν σχέδιο δράσης περιλαμβάνει τις ενέργειες που μπορούν να αποφέρουν συγκεκριμένα αποτελέσματα σε όλα τα κράτη μέλη και να παράσχουν υποστήριξη ιδίως προς εκείνα τα κράτη μέλη στα οποία έχουν απευθυνθεί ιδιαίτερες ανά χώρα συστάσεις[2] σχετικά με την ανάγκη ενίσχυσης της είσπραξης των φόρων, στο πλαίσιο του Ευρωπαϊκού Εξαμήνου του 2012. Πραγματοποιήθηκε διαβούλευση με τα κράτη μέλη και τα ενδιαφερόμενα μέρη σχετικά με το περιεχόμενο του σχεδίου δράσης και τις προτεραιότητες που θα πρέπει να δοθούν ανά θέμα. Κατά τη σύνταξη του σχεδίου ελήφθησαν υπόψη οι απόψεις τους. Το ισχυρό μήνυμα των κρατών μελών ήταν ότι ύψιστη προτεραιότητα θα πρέπει να δοθεί σε δράσεις που βρίσκονται ήδη σε εξέλιξη, καθώς και στην πλήρη υλοποίηση και εφαρμογή της προσφάτως εγκριθείσας νομοθεσίας σχετικά με τη διοικητική συνεργασία και την καταπολέμηση της φορολογικής απάτης. Τα κράτη μέλη επεσήμαναν επίσης την ανάγκη να εγκριθούν σύντομα οι προτάσεις του Συμβουλίου που εκκρεμούν και να δοθεί ιδιαίτερη προσοχή στην καταπολέμηση της απάτης και της φοροδιαφυγής σε σχέση με τον ΦΠΑ[3] [4]. Οι μελλοντικές ενέργειες στο πλαίσιο των δράσεων αυτών θα καθοδηγούνται από την ανάγκη μείωσης του κόστους και του περίπλοκου χαρακτήρα των φορολογικών συστημάτων τόσο για τους φορολογούμενους όσο και για τις φορολογικές διοικήσεις. Όσον αφορά τους φορολογούμενους, η μείωση του κόστους και της πολυπλοκότητας των συστημάτων θα ενθαρρύνει την καλύτερη φορολογική συμμόρφωση. Για τις φορολογικές διοικήσεις η ανάπτυξη και πλήρης χρήση αυτοματοποιημένων εργαλείων και τεχνικών διαχείρισης κινδύνου θα απελευθερώσει ανθρώπινους και δημοσιονομικούς πόρους, ώστε να επικεντρωθούν στην επίτευξη συγκεκριμένων στόχων. Η Επιτροπή θα συνεχίσει επίσης να προωθεί την πλέον αποτελεσματική χρήση, από όλα τα κράτη μέλη, πρακτικών εργαλείων στον τομέα της τεχνολογίας των πληροφοριών για όλους τους φόρους. Θα προωθεί επίσης μια ενιαία προσέγγιση μεταξύ των άμεσων και έμμεσων φόρων και μεταξύ της φορολογίας και των τελωνείων μέσω κατάλληλης χρήσης των προγραμμάτων FISCALIS και CUSTOMS για την ενίσχυση της επικοινωνίας και την προώθηση της συστηματικότερης ανταλλαγής βέλτιστων πρακτικών και εργαλείων, κατά περίπτωση. Αυτό μπορεί να βοηθήσει στη βελτίωση της αποτελεσματικότητας των ελέγχων και στη μείωση της επιβάρυνσης των φορολογουμένων. Όλες οι δράσεις που προτείνονται από την Επιτροπή στο παρόν έγγραφο είναι εναρμονισμένες και συμβατές με το τρέχον πολυετές δημοσιονομικό πλαίσιο 2007-2013 και το νέο πολυετές δημοσιονομικό πλαίσιο 2014-2020. 2. Καλύτερη χρηση των υφισταμενων μεσων και πρωτοβουλιεσ της Επιτροπής στις οποιεσ πρεπει να σημειωθει προοδοσ Η φορολογική απάτη και η φοροδιαφυγή έχουν μια σημαντική διασυνοριακή διάσταση. Η αποτελεσματική αντιμετώπιση του προβλήματος αυτού από τα κράτη μέλη μπορεί να επιτευχθεί μόνο μέσω της συνεργασίας. Ως εκ τούτου, η βελτίωση της διοικητικής συνεργασίας μεταξύ των φορολογικών διοικήσεων των κρατών μελών αποτελεί βασικό στόχο της στρατηγικής της Επιτροπής στον εν λόγω τομέα. Έχουν ήδη πραγματοποιηθεί αρκετά σημαντικά βήματα. 1.Νέο πλαίσιο διοικητικής συνεργασίας Βάσει προτάσεων της Επιτροπής, που υποβλήθηκαν τα τελευταία δύο έτη, το Συμβούλιο ενέκρινε ένα νέο πλαίσιο διοικητικής συνεργασίας[5]. Αυτή η σειρά νέων νομοθετικών μέσων προετοιμάζει το έδαφος για την ανάπτυξη νέων εργαλείων και μέσων από την Επιτροπή και τα κράτη μέλη. Η ανακοίνωση του Ιουνίου επισημαίνει ότι απομένει πλέον η αποτελεσματική και ολοκληρωμένη χρήση τους από τα κράτη μέλη. Τα κράτη μέλη θα πρέπει να διασφαλίσουν την πλήρη και αποτελεσματική υλοποίηση και εφαρμογή των εν λόγω μέσων, ιδίως μέσω της ενισχυμένης ανταλλαγής πληροφοριών. 2.Κάλυψη των κενών όσον αφορά τη φορολόγηση των καταθέσεων Η έγκριση των τροπολογιών που πρότεινε η Επιτροπή σχετικά με την οδηγία για την φορολόγηση των καταθέσεων[6] θα επιτρέψει την κάλυψη των κενών της οδηγίας και θα βελτιώσει έτσι την αποτελεσματικότητα αυτού του μέσου. Θα βοηθήσει επίσης τα κράτη μέλη να βελτιώσουν τη φορολόγηση των εσόδων από διασυνοριακές καταθέσεις. Εναπόκειται πλέον στο Συμβούλιο να εγκρίνει την εν λόγω πρόταση και να δώσει στην Επιτροπή εντολή για τη διεξαγωγή διαπραγματεύσεων με σκοπό την επίτευξη αντίστοιχων αλλαγών στις συμφωνίες περί φορολόγησης των αποταμιεύσεων που υφίστανται με τρίτες χώρες. Η μεγάλη πλειονότητα των κρατών μελών θεωρεί ότι στο ζήτημα αυτό πρέπει να δοθεί υψηλή προτεραιότητα. Ως εκ τούτου, η Επιτροπή καλεί το Συμβούλιο να εγκρίνει τις εν λόγω προτάσεις χωρίς καθυστέρηση. 3. Σχέδιο συμφωνίας για την καταπολέμηση της απάτης και τη συνεργασία σε φορολογικά θέματα Η Επιτροπή, εξάλλου, καλεί το Συμβούλιο να υπογράψει και να συνάψει το σχέδιο συμφωνίας για την καταπολέμηση της απάτης και τη συνεργασία σε φορολογικά θέματα μεταξύ της ΕΕ και των κρατών μελών της, αφενός, και του Λιχτενστάιν, αφετέρου, που υπέβαλε στο Συμβούλιο το 2009[7] και να εγκρίνει το σχέδιο εντολής για την έναρξη παρόμοιων διαπραγματεύσεων με άλλες τέσσερις γειτονικές τρίτες χώρες. Αυτό θα δώσει στην Επιτροπή τη δυνατότητα να διαπραγματευθεί συμφωνίες που θα διασφαλίσουν ότι σε όλα τα κράτη μέλη θα είναι διαθέσιμα τα ίδια μέσα για την καταπολέμηση της απάτης και τα ίδια υψηλά πρότυπα διαφάνειας και ανταλλαγής πληροφοριών. 4. Μηχανισμός Ταχείας Αντίδρασης για την καταπολέμηση της απάτης στον τομέα του ΦΠΑ Η Επιτροπή υπέβαλε στις 31 Ιουλίου 2012 πρόταση για Μηχανισμό Ταχείας Αντίδρασης για την καταπολέμηση της απάτης στον τομέα του ΦΠΑ[8]. Εφόσον εγκριθεί, η παρούσα πρόταση θα παρέχει στην Επιτροπή τη δυνατότητα να εξουσιοδοτεί ένα κράτος μέλος να εγκρίνει μέτρα παρέκκλισης προσωρινού χαρακτήρα με σκοπό να αντιμετωπιστούν περιπτώσεις αιφνίδιας και μαζικής απάτης με μεγάλο οικονομικό αντίκτυπο. Το Συμβούλιο καλείται να εγκρίνει σύντομα την εν λόγω πρόταση, η οποία έχει χαρακτηρισθεί υψηλής προτεραιότητας. 5. Προαιρετική εφαρμογή του μηχανισμού αντιστροφής της επιβάρυνσης ΦΠΑ Η Επιτροπή υπέβαλε το 2009 πρόταση σχετικά με την προαιρετική εφαρμογή του μηχανισμού αντιστροφής της επιβάρυνσης ΦΠΑ για τις παραδόσεις ορισμένων αγαθών και την παροχή υπηρεσιών που είναι πιθανό να αποτελέσουν αντικείμενο απάτης[9]. Τον Μάρτιο του 2010 εγκρίθηκε μόνο το τμήμα της πρότασης που αφορούσε τα δικαιώματα εκπομπής αερίων του θερμοκηπίου[10]. Η έγκριση του εναπομένοντος τμήματος της πρότασης θα δώσει τη δυνατότητα σε όλα τα κράτη μέλη να εφαρμόζουν τον μηχανισμό αντιστροφής της επιβάρυνσης υπό τις ίδιες προϋποθέσεις στους τομείς στους οποίους αποτελεί το πλέον αποτελεσματικό εργαλείο κατά της μετακυλιόμενης απάτης τύπου «carousel», αντί να εγκρίνουν μεμονωμένες παρεκκλίσεις από την οδηγία ΦΠΑ που θα μπορούσαν να έχουν δυσμενή αντίκτυπο στην καταπολέμηση της απάτης σε άλλα κράτη μέλη. 6. Φόρουμ της ΕΕ για τον ΦΠΑ Τόσο οι επιχειρήσεις όσο και οι φορολογικές αρχές αναγνωρίζουν ότι η διαχείριση του ισχύοντος συστήματος ΦΠΑ είναι επαχθής και ότι το εν λόγω σύστημα είναι ευάλωτο στην απάτη. Προκειμένου να βελτιωθεί η διακυβέρνηση σε θέματα ΦΠΑ σε επίπεδο ΕΕ, η Επιτροπή αποφάσισε να δημιουργήσει ένα φόρουμ της ΕΕ για τον ΦΠΑ[11]. Σε αυτή την πλατφόρμα διαλόγου, εκπρόσωποι μεγάλων, μεσαίων και μικρών επιχειρήσεων και φορολογικών αρχών μπορούν να προβαίνουν σε ανταλλαγή απόψεων σχετικά με τις πρακτικές διασυνοριακές πτυχές της διαχείρισης του ΦΠΑ, καθώς επίσης να προσδιορίζουν και να συζητούν βέλτιστες πρακτικές που θα μπορούσαν να συμβάλουν στη βελτίωση της διαχείρισης του συστήματος ΦΠΑ, με σκοπό τη μείωση του κόστους συμμόρφωσης και την ταυτόχρονη διασφάλιση των εσόδων από τον ΦΠΑ. Η Επιτροπή καλεί τα κράτη μέλη να συμμετάσχουν όσο το δυνατόν περισσότερο στο φόρουμ της ΕΕ για τον ΦΠΑ, ώστε να επιτύχει τους στόχους του. 3. Νέες πρωτοβουλιεσ της επιτροπησ Μαζί με το παρόν σχέδιο δράσης η Επιτροπή υποβάλλει μια σειρά νέων πρωτοβουλιών που ικανοποιούν ορισμένες από τις ανάγκες που προσδιορίσθηκαν στην ανακοίνωση του Ιουνίου. Οι εν λόγω πρωτοβουλίες συνιστούν άμεση ικανοποίηση των αναγκών ς που προσδιορίστηκαν για διασφάλιση μιας εναρμονισμένης πολιτικής έναντι τρίτων χωρών, ενίσχυση της ανταλλαγής πληροφοριών και καταπολέμηση ορισμένων τάσεων που αφορούν την απάτη. 7. Σύσταση σχετικά με μέτρα που αποσκοπούν στην ενθάρρυνση τρίτων χωρών να εφαρμόζουν ελάχιστα πρότυπα χρηστής διακυβέρνησης στον φορολογικό τομέα Σύμφωνα με την ανάλυση της τρέχουσας κατάστασης από την Επιτροπή, τα κράτη μέλη αναγνωρίζουν τις δυνατότητες και τις πραγματικές ζημίες που προκαλούνται από την έλλειψη συμμόρφωσης ορισμένων κρατών με τα ελάχιστα πρότυπα χρηστής διακυβέρνησης στον φορολογικό τομέα, μεταξύ των οποίων χώρες που θεωρούνται φορολογικοί παράδεισοι. Τα κράτη μέλη αντέδρασαν με διαφορετικό τρόπο σε σχέση με αυτήν την κατάσταση. Λαμβανομένων υπόψη των ελευθεριών που τους έχουν παραχωρηθεί όσον αφορά τη δραστηριότητά τους στην εσωτερική αγορά, οι επιχειρήσεις μπορούν να συνάψουν συμφωνίες με αυτά τα κράτη μέσω του κράτους μέλους με την ασθενέστερη αντίδραση. Κατά συνέπεια, η συνολική προστασία των φορολογικών εσόδων του κράτους μέλους τείνει να είναι μόνο τόσο αποτελεσματική όσο η ασθενέστερη αντίδραση οποιουδήποτε κράτους μέλους. Έτσι, όμως, δεν προκαλείται απλώς διάβρωση των φορολογικών βάσεων των κρατών μελών αλλά τίθενται σε κίνδυνο οι δίκαιοι όροι ανταγωνισμού για τις επιχειρήσεις και προκαλείται εντέλει, στρέβλωση της λειτουργίας της εσωτερικής αγοράς. Προκειμένου να αντιμετωπιστεί το πρόβλημα αυτό, η Επιτροπή συνιστά την έγκριση από τα κράτη μέλη σειράς κριτηρίων για τον εντοπισμό τρίτων χωρών που δεν πληρούν τα ελάχιστα κριτήρια χρηστής διακυβέρνησης στον φορολογικό τομέα και μιας σειράς μέτρων που θα εφαρμόζονται ως προς τις τρίτες χώρες, ανάλογα με το εάν πληρούν ή όχι τα εν λόγω πρότυπα, ή έχουν δεσμευθεί να τα τηρήσουν. Στα μέτρα αυτά περιλαμβάνεται η δυνατότητα κατάρτισης «μαύρης λίστας» των μη συμμορφούμενων χωρών και η επαναδιαπραγμάτευση, η κατάργηση ή η σύναψη συμβάσεων αποφυγής διπλής φορολόγησης (ΣΑΔΦ). Για να αποφευχθεί η προώθηση των συναλλαγών με τρίτες χώρες που συμπεριλαμβάνονται στη μαύρη λίστα, η Επιτροπή καλεί τα κράτη μέλη να αναλάβουν συμπληρωματικές δράσεις, τηρώντας ωστόσο πλήρως το δίκαιο της ΕΕ. Επιπλέον, τα κράτη μέλη θα πρέπει να εξετάσουν το ενδεχόμενο απόσπασης εμπειρογνώμων προς το σκοπό αυτό, ώστε να βοηθήσουν τις φορολογικές διοικήσεις τρίτων χωρών που δεσμεύονται να συμμορφωθούν με τα ελάχιστα πρότυπα αλλά χρειάζονται τεχνική βοήθεια. Αυτή η σύσταση μπορεί να θεωρηθεί ως ένα σημαντικό πρώτο βήμα για την εναρμόνιση της στάσης που τηρούν τα κράτη μέλη απέναντι σε χώρες που δεν τηρούν τα ελάχιστα στον εν λόγω τομέα. Προκειμένου να εκτιμηθεί η ανάγκη για πιθανές μελλοντικές πρωτοβουλίες, η Επιτροπή θα επαναξιολογήσει την προσέγγιση και τις δράσεις των κρατών μελών στον συγκεκριμένο τομέα εντός τριών ετών από την έγκριση της σύστασης 8. Σύσταση σχετικά με τον επιθετικό φορολογικό σχεδιασμό Η Επιτροπή θεωρεί ότι είναι ανάγκη να διασφαλιστεί ότι η φορολογική επιβάρυνση θα επιμερίζεται με δίκαιο τρόπο σύμφωνα με τις επιλογές κάθε κυβέρνησης. Προς το παρόν, ορισμένοι φορολογούμενοι μπορούν να χρησιμοποιούν περίπλοκους και ορισμένες φορές εικονικές συμφωνίες οι οποίες έχουν ως αποτέλεσμα την μεταφορά της φορολογικής τους βάσης σε άλλες χώρες εκτός της Ένωσης. Ενεργώντας κατ’ αυτόν τον τρόπο οι φορολογούμενοι επωφελούνται από τις διαφορές των εθνικών νομοθεσιών και αποφεύγουν τη φορολόγηση ορισμένων εισοδημάτων ή εκμεταλλεύονται τις διαφορές των φορολογικών συντελεστών. Η πληρωμή φόρων από τις επιχειρήσεις μπορεί να έχει σημαντικές θετικές συνέπειες για την υπόλοιπη κοινωνία. Ο επιθετικός φορολογικός σχεδιασμός θα μπορούσε έτσι να θεωρηθεί ως αντίθετος προς τις αρχές της εταιρικής κοινωνικής ευθύνης[12]. Απαιτούνται, συνεπώς, συγκεκριμένα μέτρα για την επίλυση αυτού του προβλήματος. Η ανάληψη συγκεκριμένων δράσεων από όλα τα κράτη μέλη με στόχο την επίλυση τέτοιου είδους προβλημάτων θα βελτιώσει επίσης τη λειτουργία της εσωτερικής αγοράς. Ενόψει αυτών, η Επιτροπή συνιστά στα κράτη μέλη να αναλάβουν από κοινού αποτελεσματικά μέτρα στο τομέα αυτό. Ειδικότερα, καλούνται τα κράτη μέλη να συμπεριλαμβάνουν στις συμβάσεις αποφυγής διπλής φορολόγησης (ΣΑΔΦ) που συνάπτουν με άλλα κράτη μέλη της ΕΕ και με τρίτες χώρες μία ρήτρα για την αντιμετώπιση των εντοπιζόμενων τύπων διπλής μη φορολόγησης. Η Επιτροπή συνιστά επίσης τη χρήση ενός γενικού κανόνα για την αντιμετώπιση των καταχρήσεων. Αυτό θα βοηθήσει στην εξασφάλιση εναρμόνισης και αποτελεσματικότητας σε έναν τομέα όπου οι πρακτικές των κρατών μελών διαφέρουν σε σημαντικό βαθμό. Οι οδηγίες της ΕΕ που αφορούν τη φορολογία (οδηγίες για τους τόκους και τα δικαιώματα, τις συγχωνεύσεις, καθώς και για τις μητρικές και τις θυγατρικές εταιρείες) επιτρέπουν ήδη στα κράτη μέλη να εφαρμόζουν μηχανισμούς διασφάλισης για την αντιμετώπιση των καταχρήσεων. Συμμορφούμενα με το δίκαιο της ΕΕ τα κράτη μέλη μπορούν να κάνουν χρήση των δυνατοτήτων αυτών για την αποφυγή του καταχρηστικού φορολογικού σχεδιασμού. Η Επιτροπή, εξάλλου, είναι διατεθειμένη να συμμετάσχει στις εργασίες στο πλαίσιο διεθνών οργανισμών για θέματα φορολογίας, όπως είναι ο ΟΟΣΑ, για την αντιμετώπιση των προβλημάτων της φορολόγησης του ηλεκτρονικού εμπορίου με την εκπόνηση κατάλληλων διεθνών προτύπων. 9. Δημιουργία οργάνου για τη χρηστή διακυβέρνηση στον φορολογικό τομέα Η Επιτροπή σκοπεύει να δημιουργήσει μια ομάδα για τη χρηστή διακυβέρνηση στον φορολογικό τομέα, η οποία θα απαρτίζεται από εμπειρογνώμονες των κρατών μελών και εκπροσώπους ενδιαφερόμενων μερών, με σκοπό την παροχή βοήθειας για την κατάρτιση της έκθεσής της για την εφαρμογή των δύο συστάσεις και τις εν εξελίξει εργασίες της σχετικά με τον επιθετικό φορολογικό σχεδιασμό και τη χρηστή διακυβέρνηση στον φορολογικό τομέα. 10. Βελτιώσεις στον τομέα της επιζήμιας φορολογίας των επιχειρήσεων και σε συναφείς τομείς Υπό το πρίσμα των ανωτέρω και όπως ήδη αναφέρεται στην Ετήσια Επισκόπηση της Ανάπτυξης 2012[13], η Επιτροπή τονίζει περαιτέρω ότι πρέπει να δοθεί επειγόντως νέα ώθηση στις εργασίες που συζητούνται στο πλαίσιο του κώδικα δεοντολογίας για τη φορολογία των επιχειρήσεων[14] (κώδικας). Κατά τα τελευταία έτη η επίτευξη προόδου και απτών αποτελεσμάτων από την ομάδα του κώδικα δεοντολογίας, η οποία έχει επιφορτιστεί με την αξιολόγηση των φορολογικών μέτρων που εμπίπτουν στο πεδίο εφαρμογής του κώδικα[15], καθίσταται ολοένα δυσχερέστερη. Αυτό οφείλεται εν μέρει στο γεγονός ότι προκύπτουν ολοένα και πιο σύνθετα θέματα αλλά και στην ανάγκη βελτίωσης και ενίσχυσης των επιδιωκόμενων αποτελεσμάτων, του χρονοδιαγράμματός τους καθώς και των μέσων παρακολούθησης της εφαρμογής τους. Ως εκ τούτου, η Επιτροπή καλεί τα κράτη μέλη να εξετάσουν διάφορες δράσεις με σκοπό τη βελτίωση της αποτελεσματικότητας όσον αφορά την επίτευξη των αρχικών στόχων του κώδικα, για παράδειγμα μέσω της ταχύτερης διαβίβασης των θεμάτων στο Συμβούλιο όταν είναι αναγκαίο να ληφθούν επειγόντως πολιτικές αποφάσεις. Επίσης, η ομάδα του κώδικα δεοντολογίας συζητά επί του παρόντος το θέμα των αναντιστοιχιών στις περιπτώσεις όπου απαιτείται επειγόντως η εξεύρεση λύσεων. Εάν οι εν λόγω λύσεις για την άρση των αναντιστοιχιών δεν συμφωνηθούν και δεν εφαρμοστούν εντός σαφών προθεσμιών, η Επιτροπή θα είναι έτοιμη να υποβάλει κατά περίπτωση προτάσεις για την ανάληψη νομοθετικής δράσης. Επιπλέον, στις περιπτώσεις όπου διαπιστώνεται ότι οι ισχύουσες οδηγίες προσφέρουν ευκαιρίες για επιθετικό φορολογικό σχεδιασμό ή δεν ευνοούν την εφαρμογή κατάλληλων λύσεων επιτρέποντας τη διπλή μη φορολόγηση, η Επιτροπή θα αναλαμβάνει δράση[16]. Επίσης, θα πρέπει να εντατικοποιηθούν οι εργασίες σχετικά με τα ειδικά φορολογικά καθεστώτα που ισχύουν για απόδημους και για εύπορους ιδιώτες, τα οποία επηρεάζουν δυσμενώς τη λειτουργία της εσωτερικής αγοράς και μειώνουν τα συνολικά φορολογικά έσοδα. Από την πλευρά της η Επιτροπή θα συνεχίσει να συνδράμει τα κράτη μέλη, ώστε να διασφαλίσει την αποτελεσματική προώθηση του κώδικα δεοντολογίας για τη φορολογία των επιχειρήσεων σε συγκεκριμένες τρίτες χώρες και να ενθαρρύνει τον θεμιτό φορολογικό ανταγωνισμό σε παγκόσμιο επίπεδο μέσω της διαπραγμάτευσης διατάξεων για τη χρηστή διακυβέρνηση στο πλαίσιο σχετικών συμφωνιών με τρίτες χώρες και της παροχής βοήθειας στις αναπτυσσόμενες χώρες κατ’ εφαρμογήν της πολιτικής που εφαρμόζει σε θέματα φορολογίας και ανάπτυξης[17]. 11. Πύλη της ΕΕ για τον ΑΦΜ - «TIN on EUROPA» Σήμερα η Επιτροπή παρουσιάζει επίσης ένα νέο πρακτικό μέσο για τη βελτίωση της διοικητικής συνεργασίας στον τομέα της άμεσης φορολογίας. Η κατάλληλη ταυτοποίηση των φορολογουμένων είναι ουσιώδης για την αποτελεσματική ανταλλαγή πληροφοριών μεταξύ των φορολογικών αρχών των κρατών μελών. Σήμερα η Επιτροπή εγκαινιάζει επισήμως την νέα εφαρμογή «TIN on EUROPA». Η εν λόγω εφαρμογή παρέχει υποδείγματα επίσημων εγγράφων ταυτότητας που περιέχουν εθνικούς ΑΦΜ (αριθμούς φορολογικού μητρώου). Με τον τρόπο αυτόν οποιοδήποτε τρίτο μέρος, και ειδικότερα τα χρηματοπιστωτικά ιδρύματα, θα μπορεί με γρήγορο, εύκολο και ορθό τρόπο να εντοπίζει και να καταγράφει ΑΦΜ στο πλαίσιο διασυνοριακών συναλλαγών. Επιπλέον, ένα επιγραμμικό σύστημα ελέγχου παρεμφερές με το VIES (σύστημα ανταλλαγής πληροφοριών σχετικά με τον ΦΠΑ) καθιστά δυνατό τον έλεγχο της ορθότητας της δομής ή του αλγορίθμου ενός συγκεκριμένου ΦΠΑ. Αυτή η νέα εφαρμογή θα μπορούσε να αποτελέσει το πρώτο βήμα για την εφαρμογή μιας πιο εναρμονισμένης προσέγγισης για τους ΑΦΜ σε επίπεδο ΕΕ (βλέπε κεφάλαιο 4.2.1 κατωτέρω) και να βελτιώσει την αποτελεσματικότητα της αυτόματης ανταλλαγής πληροφοριών. 12. Τυποποιημένα έντυπα για την ανταλλαγή πληροφοριών στον τομέα της φορολογίας Η οδηγία 2011/16/ΕΕ που εκδόθηκε στις 15 Φεβρουαρίου 2011 προβλέπει τη θέσπιση τυποποιημένων εντύπων για ανταλλαγή πληροφοριών κατόπιν αιτήματος, την αυθόρμητη ανταλλαγή πληροφοριών, την κοινοποίηση και την ανατροφοδότηση. Η Επιτροπή έχει εκδώσει εκτελεστικό κανονισμό ο οποίος προβλέπει τέτοιου είδους τυποποιημένα έντυπα, τα οποία θα συμβάλουν στη βελτίωση της αποτελεσματικότητας και της αποδοτικότητας της ανταλλαγής πληροφοριών. Επίσης, η Επιτροπή έχει αναπτύξει μια πληροφοριακή εφαρμογή για τα εν λόγω τυποποιημένα έντυπα σε όλες τις γλώσσες της ΕΕ, η οποία είναι ήδη διαθέσιμη στα κράτη μέλη και θα τεθεί σε εφαρμογή από την 1η Ιανουαρίου 2013. 13. Μια ευρωπαϊκή μετουσιωτική ουσία για πλήρως και μερικώς μετουσιωμένη αλκοόλη Οι αλλαγές που θα υιοθετηθούν τον Δεκέμβριο στον τομέα των μετουσιωτικών ουσιών[18] περιλαμβάνουν μια κοινή διατύπωση της ΕΕ για την πλήρη μετουσίωση της αλκοόλης (ΠΜΑ). Βασικός στόχος είναι να περιοριστούν οι δυνατότητες απάτης. Επίσης, επιδιώκεται η απλούστευση και η εναρμόνιση των διοικητικών διαδικασιών για τις νόμιμες μετακινήσεις, η μείωση του κόστους παρασκευής και η βελτίωση της πρόσβασης των παραγωγών μετουσιωμένης αλκοόλης στην αγορά (τόσο σε επίπεδο ΕΕ όσο και σε παγκόσμιο επίπεδο). Θα εξεταστεί η δυνατότητα εφαρμογής της ίδιας προσέγγισης, με παρόμοια αποτελέσματα, και στην περίπτωση της μερικώς μετουσιωμένης αλκοόλης (ΜΜΑ). 4. Μελλοντικές πρωτοβουλιεσ και δρασεισ 4.1. Δράσεις που θα αναληφθούν βραχυπρόθεσμα (το 2013) 4.1.1. Αντιμετώπιση των αναντιστοιχιών και ενίσχυση των διατάξεων για την καταπολέμηση των καταχρήσεων 14. Αναθεώρηση της οδηγίας για τις μητρικές και τις θυγατρικές εταιρείες (2011/96/ΕΕ)[19] Οι αναντιστοιχίες, οι οποίες αφορούν θέματα όπως τα υβριδικά δάνεια και οι υβριδικές οντότητες, καθώς και οι διαφορές ως προς τον χαρακτηρισμό των εν λόγω δομών μεταξύ δικαιοδοσιών είναι ένα ζήτημα ιδιαίτερης σημασίας. Λεπτομερείς συζητήσεις με τα κράτη μέλη έχουν δείξει ότι δεν είναι δυνατή η επίτευξη συμφωνίας για τη διευθέτηση μιας συγκεκριμένης υπόθεσης χωρίς να προηγηθεί η νομοθετική τροποποίηση της οδηγίας για τις μητρικές και τις θυγατρικές εταιρείες. Στόχος είναι να εξασφαλιστεί ότι η εφαρμογή της οδηγίας δεν εμποδίζει ακουσίως την ανάληψη αποτελεσματικής δράσης για την καταπολέμηση της διπλής μη φορολόγησης στον τομέα των υβριδικών δανείων. 15. Επανεξέταση των διατάξεων για την καταπολέμηση των καταχρήσεων στη νομοθεσία της ΕΕ Η Επιτροπή θα επανεξετάσει επίσης τις διατάξεις για την καταπολέμηση των καταχρήσεων που προβλέπονται στις οδηγίες για τους τόκους και τα δικαιώματα, τις συγχωνεύσεις και τις μητρικές και θυγατρικές εταιρείες, προκειμένου να εφαρμοσθούν οι αρχές που διέπουν τη σύστασή της για τον επιθετικό φορολογικό σχεδιασμό. 4.1.2. Προώθηση των προτύπων, μέσων και εργαλείων της ΕΕ 16. Προώθηση του προτύπου αυτόματης ανταλλαγής πληροφοριών σε διεθνείς οργανισμούς καθώς και των εργαλείων τεχνολογίας πληροφοριών της ΕΕ Η Επιτροπή θα εξακολουθήσει να προωθεί δυναμικά την αυτόματη ανταλλαγή πληροφοριών ως το μελλοντικό ευρωπαϊκό και διεθνές πρότυπο διαφάνειας και ανταλλαγής πληροφοριών για φορολογικά θέματα. Επίσης, είναι σημαντικό τα εργαλεία τεχνολογίας πληροφοριών (ΤΠ) της ΕΕ, τα οποία έχει αναπτύξει η Επιτροπή σε συνεργασία με τα κράτη μέλη, να προωθηθούν σε διεθνείς οργανισμούς[20], και συγκεκριμένα στον ΟΟΣΑ, ώστε να εξασφαλιστεί η ευρεία εφαρμογή τους και να αποφευχθεί το ενδεχόμενο αλληλεπικάλυψης. Τα κράτη μέλη θα πρέπει να έχουν τη δυνατότητα να χρησιμοποιούν ένα ενιαίο σύνολο εργαλείων και μέσων τόσο εντός της ΕΕ όσο και στο πλαίσιο των σχέσεών τους με τρίτες χώρες. Για τον σκοπό αυτόν, η Επιτροπή συνεργάζεται στενά με τον ΟΟΣΑ για τη υπό εξέλιξη ανάπτυξη μορφοτύπων ΤΠ που θα χρησιμοποιηθούν για την αυτόματη ανταλλαγή πληροφοριών δυνάμει της οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας[21]. Στόχος είναι να ληφθούν εξαρχής υπόψη οι προτάσεις χωρών που δεν ανήκουν στην ΕΕ, ώστε να εξασφαλιστεί η πλήρης υιοθέτηση και εφαρμογή των μορφοτύπων ΤΠ εκτός της ΕΕ. Επιπλέον, η Επιτροπή σκοπεύει να ζητήσει από τον ΟΟΣΑ να υιοθετήσει τα ηλεκτρονικά έντυπα που καταρτίστηκαν πρόσφατα για την ανταλλαγή πληροφοριών κατόπιν αιτήματος, την αυθόρμητη ανταλλαγή πληροφοριών και την ανατροφοδότηση στον τομέα της άμεσης φορολογίας, και θα εξακολουθήσει να συνεργάζεται με τον ΟΟΣΑ όσον αφορά τα ηλεκτρονικά έντυπα που έχουν καταρτιστεί για την είσπραξη οφειλών. 4.1.3. Ενίσχυση της φορολογικής συμμόρφωσης 17. Κώδικας του ευρωπαίου φορολογούμενου πολίτη Με στόχο τη βελτίωση της φορολογικής συμμόρφωσης, η Επιτροπή θα καταγράψει τις καλές διοικητικές πρακτικές στα κράτη μέλη προκειμένου να εκπονήσει έναν κώδικα του φορολογουμένου ο οποίος θα περιλαμβάνει τις καλύτερες πρακτικές για τη βελτίωση της συνεργασίας και της εμπιστοσύνης μεταξύ των φορολογικών διοικήσεων και των φορολογουμένων, ώστε να βελτιωθεί η διαφάνεια σχετικά με τα δικαιώματα και τις υποχρεώσεις των φορολογουμένων και να ενθαρρυνθεί η προσανατολισμένη στην παροχή υπηρεσιών προσέγγιση. Στις αρχές του 2013 η Επιτροπή θα ξεκινήσει δημόσια διαβούλευση επ’ αυτού αυτού. Βελτιώνοντας τις σχέσεις μεταξύ των φορολογουμένων και των φορολογικών αρχών, ενισχύοντας τη διαφάνεια των φορολογικών κανόνων, μειώνοντας τον κίνδυνο σφαλμάτων με δυνητικά σοβαρές συνέπειες για τους φορολογούμενους και ενθαρρύνοντας τη φορολογική συμμόρφωση και ενθαρρύνοντας τις διοικήσεις των κρατών μελών να εφαρμόζουν τον κώδικα του φορολογούμενου θα συμβάλει στην αποτελεσματικότερη είσπραξη των φόρων. 4.1.4. Ενίσχυση της φορολογικής διακυβέρνησης 18. Ενισχυμένη συνεργασία με άλλα όργανα επιβολής του νόμου Η ενίσχυση της συνεργασίας με άλλα όργανα επιβολής του νόμου, με την πλήρη υποστήριξη των οργανισμών της ΕΕ, ιδίως με τις αρχές που είναι επιφορτισμένες με την καταπολέμηση της νομιμοποίησης εσόδων από παράνομες δραστηριότητες, τις αρχές κοινωνικής ασφάλισης και τις δικαστικές αρχές. Επιβάλλεται η συνεργασία μεταξύ των οργανισμών προκειμένου να διασφαλισθεί η αποτελεσματική καταπολέμηση της φοροδιαφυγής , της φοροαποφυγής και των φορολογικών αδικημάτων. Η Ευρωπόλ μπορεί να παίξει σημαντικό ρόλο στην ενίσχυση της ανταλλαγής πληροφοριών συμβάλλοντας στον εντοπισμό και στην εξάρθρωση εγκληματικών δικτύων/ομάδων. Στο πλαίσιο της κατάρτισης της νομοθετικής της πρότασης για την αναθεώρηση της τρίτης οδηγίας για τη νομιμοποίηση εσόδων από παράνομες δραστηριότητες (ΟΝΕΠΔ), η οποία θα υποβληθεί σύντομα, η Επιτροπή εξετάζει το ενδεχόμενο της ρητής αναφοράς των φορολογικών εγκλημάτων ως κύριων αδικημάτων που εμπίπτουν στη νομοθεσία για την καταπολέμηση της νομιμοποίησης εσόδων από παράνομες δραστηριότητες σύμφωνα με τις συστάσεις του 2012 της Ειδικής Ομάδας Χρηματοοικονομικής Δράσης (ΕΟΧΔ) Με τον τρόπο αυτόν θα διευκολυνθεί η συνεργασία μεταξύ των φορολογικών αρχών και των δικαστικών αρχών και των αρχών χρηματοοικονομικής εποπτείας για την αντιμετώπιση σοβαρών παραβιάσεων του φορολογικού δικαίου. Η βελτίωση των διαδικασιών δέουσας επιμέλειας ως προς τον πελάτη στο πλαίσιο της καταπολέμησης της νομιμοποίησης εσόδων από παράνομες δραστηριότητες (ΚΝΕΠΔ) καθώς και η ενίσχυση της διαφάνειας των πληροφοριών σχετικά με την πραγματική κυριότητα που συγκεντρώνονται για σκοπούς ΚΝΕΠΔ στο πλαίσιο της αναθεώρησης της ΟΝΕΠΔ θα μπορούσαν επίσης να διευκολύνουν τη χρήση των σχετικών δεδομένων για φορολογικούς σκοπούς, π.χ. προκειμένου να βελτιωθεί η αποτελεσματικότητα των μέτρων για τις υπεράκτιες επενδυτικές εταιρείες δυνάμει της οδηγίας της ΕΕ για τη φορολόγηση των καταθέσεων. Επιπλέον, η συνεργασία μπορεί να διευκολυνθεί ακόμη περισσότερο με την εναρμόνιση σε επίπεδο ΕΕ του ορισμού του εγκλήματος νομιμοποιήσεως εσόδων από παράνομες δραστηριότητες και των σχετικών κυρώσεων. Προς το σκοπό αυτό, η Επιτροπή σκοπεύει να προτείνει το 2013, εκτός από την αναθεώρηση της τρίτης ΟΠΝΕΠΔ, μια ειδική οδηγία για την καταπολέμηση της νομιμοποίησης εσόδων από παράνομες δραστηριότητες 4.1.5. Ενίσχυση της διοικητικής συνεργασίας 19. Προώθηση της διενέργειας ταυτόχρονων ελέγχων και της παρουσίας ξένων αξιωματούχων για τη διενέργεια ελέγχων Βραχυπρόθεσμα, προκειμένου να διευκολυνθούν οι φορολογικοί έλεγχοι και να προετοιμαστεί το έδαφος για την πιθανή διενέργεια κοινών ελέγχων στο μέλλον, είναι ουσιώδες τα κράτη μέλη να εφαρμόζουν όσο το δυνατόν ευρύτερα τις υφιστάμενες νομικές ρυθμίσεις για την οργάνωση ταυτόχρονων ελέγχων και να διευκολύνουν την παρουσία ξένων αξιωματούχων στα γραφεία των φορολογικών διοικήσεων καθώς και κατά τη διεξαγωγή διοικητικών ερευνών. Η ανάλυση που διεξάγεται στο πλαίσιο της EUROFISC θα συμβάλει στην ενίσχυση της χρήσης των εν λόγω εργαλείων. Τα κράτη μέλη θα πρέπει να διασφαλίζουν ότι η εθνική τους νομοθεσία δεν αποτελεί εμπόδιο στην πλήρη εφαρμογή των εν λόγω εργαλείων, ιδίως όσον αφορά την παρουσία ξένων αξιωματούχων στα γραφεία των φορολογικών αρχών ή στον χώρο του φορολογουμένου. 4.1.6. Δράση όσον αφορά τρίτες χώρες 20. Εξασφάλιση εξουσιοδότησης από το Συμβούλιο για την έναρξη διαπραγματεύσεων με τρίτες χώρες με σκοπό τη σύναψη διμερών συμφωνιών για διοικητική συνεργασία στον τομέα του ΦΠΑ Καθώς όσοι διαπράττουν απάτες συχνά εκμεταλλεύονται την απουσία αποτελεσματικής συνεργασίας μεταξύ των φορολογικών διοικήσεων διενεργώντας πλασματικές συναλλαγές στις οποίες εμπλέκονται τρίτες χώρες, διάφορα κράτη μέλη έχουν επισημάνει την ανάγκη ανάπτυξης εργαλείων διοικητικής συνεργασίας παρεμφερών με εκείνα που έχουν ήδη θεσπιστεί εντός της ΕΕ και διατίθενται επίσης προς χρήση στο πλαίσιο των σχέσεων με τρίτες χώρες. Ως εκ τούτου, η Επιτροπή θεωρεί ότι η εν λόγω εξουσιοδότηση για τη διεξαγωγή διαπραγματεύσεων με σκοπό τη σύναψη διμερών συμφωνιών με τρίτες χώρες για τη θέσπιση ενός αποτελεσματικού και δεσμευτικού πλαισίου διοικητικής συνεργασίας στον τομέα του ΦΠΑ είναι απολύτως απαραίτητη. Η Επιτροπή θα μπορούσε να υποβάλει πρόταση για την εν λόγω εξουσιοδότηση μέχρι το 2013. 4.2. Δράσεις που θα αναληφθούν μεσοπρόθεσμα (έως το 2014) 4.2.1. Ενίσχυση της ανταλλαγής πληροφοριών 21. Δημιουργία ηλεκτρονικού μορφότυπου αυτόματης ανταλλαγής πληροφοριών Η Επιτροπή αναπτύσσει νέους μορφότυπους αυτόματης ανταλλαγής πληροφοριών σχετικά με το εισόδημα από απασχόληση, τις αμοιβές διοικητικών στελεχών, τα προϊόντα ασφάλειας ζωής, τις συντάξεις και την κυριότητα ακίνητης περιουσίας και το εισόδημα από αυτήν σύμφωνα με την οδηγία 2011/16/ΕΕ[22]. Επιπλέον, η Επιτροπή θα προτείνει πρακτικές λύσεις για άλλες μορφές εισοδήματος που δεν αναφέρονται στην οδηγία, οι οποίες θα χρησιμοποιούνται από τα κράτη μέλη προαιρετικά, ώστε να αποκομίσουν ακόμα μεγαλύτερα οφέλη από τους μηχανισμούς που προβλέπονται στην οδηγία. 22. Χρήση ενός αριθμού φορολογικού μητρώου (ΑΦΜ) της ΕΕ Οι αριθμοί φορολογικού μητρώου θεωρείται ότι αποτελούν το καταλληλότερο μέσο για ταυτοποίησης των φορολογουμένων στο πλαίσιο της αυτόματης ανταλλαγής πληροφοριών. Οι εθνικοί ΑΦΜ, ωστόσο, έχουν δημιουργηθεί σύμφωνα με εθνικούς κανόνες οι οποίοι διαφέρουν σημαντικά μεταξύ τους και δυσχεραίνουν την ορθή ταυτοποίηση και καταχώριση αλλοδαπών ΑΦΜ από τρίτα μέρη (χρηματοπιστωτικά ιδρύματα, εργοδότες, άλλα) καθώς και τη διαβίβαση των εν λόγω πληροφοριών από τις φορολογικές αρχές ενός κράτους στις φορολογικές αρχές άλλων κρατών. Η δημιουργία ενός ΑΦΜ της ΕΕ πιθανόν να αποτελεί την καταλληλότερη λύση για το ξεπέρασμα των δυσκολιών που αντιμετωπίζουν επί του παρόντος τα κράτη μέλη για την ορθή ταυτοποίηση όλων των φορολογουμένων τους (φυσικών και μη φυσικών προσώπων) οι οποίοι ασκούν διασυνοριακές δραστηριότητες. Το αν ο αριθμός αυτός θα είναι ένας μοναδικός αριθμός της ΕΕ ή θα αποτελεί προσθήκη ενός κωδικού ταυτοποίησης της ΕΕ στους υφιστάμενους εθνικούς ΑΦΜ θα πρέπει να διερευνηθεί περαιτέρω, όπως θα πρέπει να εξετασθούν και τυχόν συνδέσεις με άλλα υφιστάμενα συστήματα καταχώρισης και ταυτοποίησης της ΕΕ. Παρά το γεγονός ότι η ιδέα ενός ΑΦΜ της ΕΕ είναι απλή, η εφαρμογή της αποτελεί σύνθετο ζήτημα για το οποίο απαιτείται σταδιακή προσέγγιση. Τον Μάρτιο του 2013 θα ξεκινήσει δημόσια διαβούλευση, την οποία θα ακολουθήσει υποβολή νομοθετικής πρότασης, η οποία απαιτεί περαιτέρω ενδελεχή έρευνα και ισχυρή στήριξη από τα κράτη μέλη. Ένα πρώτο βήμα θα ήταν, πιθανώς, η περαιτέρω ανάπτυξη της πύλης της ΕΕ για τον ΑΦΜ «TIN on EUROPA», με τη οποία θα καθίσταται δυνατός ο έλεγχος της εγκυρότητας των εθνικών ΑΦΜ μέσω της σύνδεσης της εν λόγω εφαρμογής με τις βάσεις δεδομένων των κρατών μελών. 23. Εξορθολογισμός των μέσων ΤΠ Η Επιτροπή δρομολογεί μια διαδικασία εξορθολογισμού των μέσων ΤΠ σε ολόκληρη την Ευρώπη με σκοπό τη διασφάλιση αποτελεσματικότερων και οικονομικά αποδοτικότερων συστημάτων. Θα εξετάσει κυρίως το πεδίο εφαρμογής για την ανάπτυξη μιας κεντρικής λύσης ΤΠ για τα ηλεκτρονικά εργαλεία που υποστηρίζουν τη διοικητική συνεργασία, με σκοπό τη μείωση των δαπανών ΤΠ για τα κράτη μέλη και τη δυνατότητα ταχύτερης και αποτελεσματικότερης ανταλλαγής πληροφοριών. 4.2.2. Αντιμετώπιση των τάσεων και των οργανωμένων μεθόδων φορολογικής απάτης και φοροδιαφυγής 24. Κατευθυντήριες γραμμές για τον εντοπισμό χρηματικών ροών Λαμβάνοντας υπόψη την εμπειρία ορισμένων κρατών μελών στον τομέα αυτόν και τις ήδη υπάρχουσες Μονάδες Χρηματοοικονομικών Πληροφοριών (ΜΧΠ), η Επιτροπή θα αναπτύξει κοινή μεθοδολογία και κοινές κατευθυντήριες γραμμές για τη βελτίωση της πρόσβασης των φορολογικών διοικήσεων σε πληροφορίες σχετικά με τις χρηματικές ροές, π.χ. μέσω πιστωτικών καρτών και τραπεζικών λογαριασμών, εξωχώριων ή εντός ΕΕ, διευκολύνοντας τον εντοπισμό σημαντικών συναλλαγών. Ένα πρώτο βήμα έχει ήδη επιτευχθεί με την ενδελεχή ανταλλαγή εμπειριών στο πλαίσιο της ημερίδας FISCALIS που πραγματοποιήθηκε για το θέμα αυτό τον Οκτώβριο του 2012. 25. Ενίσχυση των τεχνικών διαχείρισης κινδύνου και ιδίως της διαχείρισης κινδύνου που σχετίζεται με τη συμμόρφωση Η ομάδα διαχείρισης κινδύνου που δημιουργήθηκε το 2007 στο πλαίσιο του προγράμματος FISCALIS καταρτίζει ένα στρατηγικό σχέδιο για τη διαχείριση κινδύνου που σχετίζεται με τη συμμόρφωση. Ο βασικός στόχος του στρατηγικού αυτού σχεδίου είναι να διασφαλιστεί ότι όλα τα κράτη μέλη θα επιτυγχάνουν μέγιστο επίπεδο συμμόρφωσης των φορολογουμένων, ότι θα διευκολύνεται η διαχείριση των διασυνοριακών κινδύνων και η καταπολέμηση της απάτης και ότι θα τονώνεται και θα ενισχύεται η συνεργασία μεταξύ των κρατών μελών. Για την επιτυχή εφαρμογή του στρατηγικού σχεδίου θα είναι απαραίτητη η δέσμευση όλων των κρατών μελών. Η δομημένη ανταλλαγή πληροφοριών μεταξύ των φορολογικών και τελωνειακών διοικήσεων σχετικά με στρατηγικές για τον εντοπισμό περιπτώσεων μη συμμόρφωσης θα μπορούσε να βελτιώσει τις γνώσεις και των δύο αρχών και να συμβάλει στον συντονισμό των ενεργειών εκτίμησης του κινδύνου και, επιπλέον, θα μπορούσε να ενσωματωθεί στις εργασίες για το στρατηγικό σχέδιο. 26. Επέκταση της EUROFISC στην άμεση φορολογία Η EUROFISC προβλέπει ταχεία ανταλλαγή πληροφοριών σε περιπτώσεις απάτης στον τομέα του ΦΠΑ. Αυτό το νέο σχετικά σύστημα θα μπορούσε να επεκταθεί, ώστε να επιτελέσει παρόμοια λειτουργία στον τομέα της άμεσης φορολογίας, ιδίως με σκοπό τον εντοπισμό και την ταχεία διάδοση πληροφοριών σχετικά με επαναλαμβανόμενες οργανωμένες μεθόδους και τάσεις όσον αφορά την απάτη και τον επιθετικό φορολογικό σχεδιασμό. Για τον σκοπό αυτό, η Επιτροπή θα συγκεντρώσει και θα αξιολογήσει τα πρώτα αποτελέσματα της EUROFISC για τον ΦΠΑ και, έπειτα, θα συνεχίσει να εργάζεται για την επέκταση της EUROFISC και του συστήματος έγκαιρης προειδοποίησης στον τομέα της άμεσης φορολογίας. 4.2.3. Ενίσχυση της φορολογικής συμμόρφωσης 27. Δημιουργία κέντρων παροχής πολλαπλών υπηρεσιών σε όλα τα κράτη μέλη Θα πρέπει να δημιουργηθούν κέντρα παροχής πολλαπλών υπηρεσιών σε κάθε κράτος μέλος για την παροχή κάθε είδους φορολογικών πληροφοριών στους φορολογούμενους, συμπεριλαμβανομένων των μη μόνιμων κατοίκων, ώστε να διευκολυνθούν με τον τρόπο αυτόν οι διασυνοριακές δραστηριότητες μέσω της εξάλειψης των φορολογικών εμποδίων και, κατά συνέπεια, να διασφαλιστεί καλύτερη φορολογική συμμόρφωση. Ένα πρώτο βήμα προς την κατεύθυνση αυτή πραγματοποιήθηκε με τη διοργάνωση, τον Δεκέμβριο του 2012, μιας ημερίδας FISCALIS για το συγκεκριμένο θέμα, σε συνέχεια της δημόσιας διαβούλευσης σχετικά με τα εμπόδια στην άμεση φορολογία όσον αφορά τις διασυνοριακές συναλλαγές, η οποία είχε γίνει νωρίτερα εντός του 2012. Η Επιτροπή θα εξετάσει τη δυνατότητα καθιέρωσης κοινής μεθοδολογίας και κοινών κατευθυντήριων γραμμών στον τομέα αυτόν. 28. Ανάπτυξη κινήτρων προτροπής συμπεριλαμβανομένων των προγραμμάτων εκούσιας γνωστοποίησης Η Επιτροπή θα εξετάσει τη δυνατότητα καθιέρωσης κοινών μεθοδολογιών και κατευθυντήριων γραμμών για την ενίσχυση εκπαιδευτικών μέτρων, συμπεριλαμβανομένης της γενίκευσης των προσυμπληρωμένων φορολογικών δηλώσεων, της δημιουργίας εξατομικευμένων ιστοσελίδων και της δυνατότητας των κρατών μελών να καθιστούν ευρέως γνωστούς τους μηχανισμούς διοικητικής συνεργασίας τους, με σκοπό την ενίσχυση της ενημέρωσης των φορολογουμένων σχετικά με τις δυνατότητες των φορολογικών διοικήσεων να λαμβάνουν πληροφορίες από άλλες χώρες. Η Επιτροπή θα εξετάσει επίσης το ενδεχόμενο καθιέρωσης κινήτρων για να ενθαρρύνει, μέσω κοινών μεθοδολογιών και κατευθυντήριων γραμμών, τα προγράμματα εκούσιας γνωστοποίησης, την ηλεκτρονική διόρθωση των λαθών από τους φορολογουμένους (ιδίως εάν δημιουργηθούν εξατομικευμένες ιστοσελίδες) και τη βελτίωση των σχέσεων μεταξύ φορολογουμένων και φορολογικών διοικήσεων. 29. Δημιουργία διαδικτυακής πύλης για τη φορολογία (tax web portal) Η Επιτροπή θα βελτιώσει και, όπου είναι δυνατόν, θα επεκτείνει την υφιστάμενη διαδικτυακή πύλη της ΕΕ για τη φορολογία «Tax on EUROPA» προκειμένου να βελτιωθεί η πρόσβαση σε αξιόπιστες φορολογικές πληροφορίες σε διασυνοριακές συναλλαγές. Η διαδικτυακή πύλη για τη φορολογία θα μπορούσε να δημιουργηθεί κατά το πρότυπο του δικτύου ηλεκτρονικής δικαιοσύνης, στο οποίο παρέχεται πρόσβαση μέσω του EUROPA. Το σχέδιο αυτό είναι φιλόδοξο και θα πρέπει να υλοποιηθεί μέσω της σταδιακής προσέγγισης και να δοθεί προτεραιότητα στον ΦΠΑ. Ως εκ τούτου, το πρώτο βήμα θα ήταν η δημιουργία ενός τμήματος ΦΠΑ της διαδικτυακής πύλης για τη φορολογία, το οποίο θα περιλαμβάνει τους κανόνες τιμολόγησης που ισχύουν στα κράτη μέλη. Εξετάζεται το ενδεχόμενο η διαδικτυακή πύλη να είναι ανοιχτή για τα κράτη μέλη που επιθυμούν να δημοσιεύουν επιπλέον πληροφορίες (όπως φορολογικούς συντελεστές). Το επόμενο βήμα θα μπορούσε να είναι η ενσωμάτωση άλλων φορολογικών πτυχών και, συγκεκριμένα, της άμεσης φορολογίας. 30. Πρόταση εναρμόνισης των διοικητικών και ποινικών κυρώσεων Η Επιτροπή θα εξετάσει τη δυνατότητα και τη σκοπιμότητα εναρμόνισης των ορισμών συγκεκριμένων μορφών φορολογικών αδικημάτων, συμπεριλαμβανομένων των διοικητικών και ποινικών κυρώσεων για όλα τα είδη φόρων. Η Επιτροπή πρότεινε πρόσφατα κανόνες ποινικού δικαίου[23] για την ενίσχυση της καταπολέμησης της απάτης που πλήττουν τα οικονομικά συμφέροντα της ΕΕ και θεωρεί ότι το ζήτημα αυτό χρήζει περαιτέρω εξέτασης στο πλαίσιο του ευρύτερου προβληματισμού σχετικά με τη διαμόρφωση ενιαίας πολιτικής ποινικού δικαίου στην ΕΕ. Θα πρέπει να διασφαλιστεί η πλήρης εναρμόνιση κάθε δράσης στον τομέα αυτόν με παρόμοιες δράσεις σε άλλους τομείς του δικαίου της ΕΕ, σύμφωνα με τις αρχές που ορίζονται στην ανακοίνωση της Επιτροπής «Προς μια πολιτική ποινικού δικαίου της ΕΕ: κατοχύρωση της αποτελεσματικής εφαρμογής των πολιτικών της ΕΕ μέσω του ποινικού δικαίου» της 20ής Σεπτεμβρίου 2011[24]. 31. Ανάπτυξη ενός τυποποιημένου φακέλου ελέγχου της ΕΕ για τη φορολογία (SAF-T) Η χρήση ενός τυποποιημένου φακέλου ελέγχου της ΕΕ για τη φορολογία (SAF-T), κατά τα πρότυπα που έχουν ήδη θεσπιστεί ή καταρτίζονται σε ορισμένα κράτη μέλη, θα διευκόλυνε τόσο την εθελοντική συμμόρφωση των φορολογουμένων όσο και τους φορολογικούς ελέγχους. Επί του παρόντος καταρτίζεται ένα πιλοτικό πρόγραμμα στο συγκεκριμένο πλαίσιο του κέντρου πολλαπλής εξυπηρέτησης για τις τηλεπικοινωνιακές, ραδιοτηλεοπτικές και ηλεκτρονικές υπηρεσίες, για το οποίο θα πρέπει να προβλεφθεί περαιτέρω ανάπτυξη. 4.3. Δράσεις που θα αναληφθούν μακροπρόθεσμα (πέραν του 2014) Η ανακοίνωση του Ιουνίου περιλαμβάνει μια σειρά ακόμα από πιθανές δράσεις οι οποίες, κατά την άποψη του Συμβουλίου, δεν θα πρέπει να δρομολογηθούν κατά προτεραιότητα στο παρόν στάδιο. Η Επιτροπή, ωστόσο, πιστεύει ότι θα άξιζε να επανεξεταστούν σε μετέπειτα στάδιο αφού θα έχει σημειωθεί πρόοδος στην εφαρμογή των υπολοίπων περισσότερο επειγόντων στοιχείων του παρόντος σχεδίου δράσης. Οι εν λόγω δράσεις περιλαμβάνουν: 32. Μια μεθοδολογία για κοινούς ελέγχους από ειδικές ομάδες εκπαιδευμένων ελεγκτών Το ζήτημα αυτό θα πρέπει να εξεταστεί εκ νέου αφού θα έχει αποκτηθεί περισσότερη εμπειρία από τη χρήση υφιστάμενων νομικών μέσων, όπως οι ταυτόχρονοι έλεγχοι. Βάσει των ανωτέρω, θα μπορούσε να αναπτυχθεί μεθοδολογία και κατευθυντήριες γραμμές για τους κοινούς ελέγχους. Εάν θεωρηθεί σκόπιμο και με βάση μια εκτίμηση των επιπτώσεων, η Επιτροπή θα μπορούσε επίσης να προτείνει μια ενιαία νομική βάση για τους κοινούς ελέγχους που θα καλύπτουν διάφορα είδη φόρων. 33. Δυνατότητα άμεσης αμοιβαίας πρόσβασης στις εθνικές βάσεις δεδομένων Δεδομένων των υφιστάμενων διατάξεων στον τομέα του ΦΠΑ σχετικά με το VIES[25], η Επιτροπή θα αναλύσει τη σκοπιμότητα της διευκόλυνσης της άμεσης πρόσβασης στις εθνικές βάσεις δεδομένων στον τομέα της άμεσης φορολογίας. Ωστόσο, πρέπει πρώτα να περιμένουμε να αντλήσουμε εμπειρία από την εφαρμογή της άμεσης αμοιβαίας πρόσβασης στον τομέα του ΦΠΑ. 34. Επεξεργασία ενός ενιαίου νομικού μέσου για διοικητική συνεργασία για όλους τους φόρους Δεδομένου ότι υφίστανται ορισμένες ομοιότητες στο πλαίσιο της διοικητικής συνεργασίας μεταξύ των διαφόρων φορολογικών τομέων, η Επιτροπή θα μελετήσει τη σκοπιμότητα, από νομική και πρακτική άποψη, μιας προσπάθειας για τη δημιουργία ενός ενιαίου νομικού μέσου διοικητικής συνεργασίας για όλους τους φόρους, αντί των τεσσάρων διαφορετικών μέσων που υφίστανται επί του παρόντος. Η προσπάθεια αυτή θα ξεκινήσει αφού παρέλθει ένα ορισμένο χρονικό διάστημα, προκειμένου να ληφθεί υπόψη ότι όλες οι υφιστάμενες νομικές βάσεις για τη διοικητική συνεργασία στον τομέα της άμεσης και έμμεσης φορολογίας καθώς και στον τομέα της είσπραξης των φόρων καταργήθηκαν πρόσφατα και αντικαταστάθηκαν από νέες νομοθετικές πρωτοβουλίες[26]. 5. Συμπέρασμα Η φορολογική απάτη και η φοροδιαφυγή αποτελούν ένα πολύπλευρο πρόβλημα, το οποίο απαιτεί συντονισμένη και πολύπλευρη αντιμετώπιση. Ο επιθετικός φορολογικός σχεδιασμός αποτελεί επίσης ένα πρόβλημα που χρήζει άμεσης προσοχής. Οι προκλήσεις αυτές είναι παγκόσμιες και κανένα κράτος μέλος δεν μπορεί να τις αντιμετωπίσει μόνο του. Στο παρόν σχέδιο δράσης προσδιορίζεται μια σειρά από συγκεκριμένα μέτρα τα οποία μπορούν να εφαρμοσθούν άμεσα αλλά και κατά τα επόμενα έτη. Αποτελεί επίσης μια γενικότερη συμβολή στην ευρύτερη διεθνή συζήτηση[27] σχετικά με τη φορολογία και αποσκοπεί να συνδράμει την ομάδα G20 και G8 στις υπό εξέλιξη εργασίες της στον εν λόγω τομέα[28] . Η Επιτροπή πιστεύει ότι ο συνδυασμός των εν λόγω δράσεων μπορεί να αποτελέσει μια εναρμονισμένη και αποτελεσματική αντιμετώπιση των ποικίλων προκλήσεων που συνιστούν η φορολογική απάτη και η φοροδιαφυγή και μπορεί, ως εκ τούτου, να συμβάλει στην ενίσχυση του δίκαιου χαρακτήρα των φορολογικών συστημάτων των κρατών μελών, στην εξασφάλιση των απαραίτητων φορολογικών εσόδων και, εντέλει, στη βελτίωση της ορθής λειτουργίας της εσωτερικής αγοράς. Προκειμένου να διασφαλιστεί ότι οι δράσεις που περιγράφονται στο παρόν σχέδιο θα εφαρμοσθούν δεόντως, η Επιτροπή θα αρχίσει να χρησιμοποιεί κατάλληλους μηχανισμούς παρακολούθησης και πίνακες αποτελεσμάτων, οι οποίοι περιλαμβάνουν ειδικότερα την ανταλλαγή απόψεων σε τακτή βάση στο πλαίσιο των αρμόδιων επιτροπών και των ομάδων εργασίας βάσει λεπτομερών ερωτηματολογίων. [1] COM (2012) 351 τελικό της 27.06.2012 Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τους συγκεκριμένους τρόπους για την ενίσχυση της καταπολέμησης της φορολογικής απάτης και της φοροδιαφυγής, επίσης και σε σχέση με τρίτες χώρες. [2] Ιδιαίτερες ανά χώρα συστάσεις έχουν απευθυνθεί στη Βουλγαρία, την Κύπρο, την Τσεχική Δημοκρατία, την Εσθονία, την Ουγγαρία, την Ιταλία, τη Λιθουανία, τη Μάλτα, την Πολωνία και τη Σλοβακία. Θα πρέπει να επισημανθεί ότι στα κράτη μέλη τα οποία επί του παρόντος επωφελούνται από την οικονομική συνδρομή που τους παρέχεται στο πλαίσιο της Ευρωπαϊκής Διευκόλυνσης Χρηματοπιστωτικής Σταθερότητας (EFSF), του Ευρωπαϊκού Μηχανισμού Χρηματοπιστωτικής Σταθεροποίησης (EFSM) ή σύμφωνα με τις διατάξεις του άρθρου 143 της Συνθήκης, συνιστάται να εφαρμόσουν τα μέτρα που προβλέπονται στις αντίστοιχες εκτελεστικές αποφάσεις τους και τα οποία διευκρινίζονται περαιτέρω στα μνημόνια συμφωνίας τους και τα τυχόν μεταγενέστερα συμπληρώματα. Αυτό αφορά την Ελλάδα, την Ιρλανδία, την Πορτογαλία και τη Ρουμανία. [3] Συμπεράσματα του Συμβουλίου του Δεκεμβρίου του 2011 (έγγραφο 9586/12 - FISC 63 OC 213). [4] [Σχέδιο] Έκθεση του ECOFIN στο Ευρωπαϊκό Συμβούλιο για θέματα φορολογίας της 4.12.2012 (εγγρ.. 16327/12 – FISC 166 – ECOFIN 949) και Συμπεράσματα του Συμβουλίου σχετικά με την ανακοίνωση της Επιτροπής της 13.11.2012 (εγγρ. 16051/12 – PRESSE 465 – PR CO 60) [5] Οδηγία 2010/24/ΕΕ του Συμβουλίου της 16ης Μαρτίου 2010 περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1)· κανονισμός (ΕΕ) αριθ. 904/2010 του Συμβουλίου της 7ης Οκτωβρίου 2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1)· οδηγία 2011/16/ΕΕ του Συμβουλίου της 15ης Φεβρουαρίου 2011 σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (ΕΕ L 64 της 11.3.2011, σ.1)· κανονισμός (ΕΕ) αριθ.°389/2012 του Συμβουλίου της 2ας Μαΐου 2012 για την διοικητική συνεργασία στον τομέα των ειδικών φόρων κατανάλωσης και την κατάργηση του κανονισμού (ΕΚ) αριθ. 2073/2004 (ΕΕ L 121 της 8.5.2012, σ. 1). [6] COM (2008) 727 τελικό της 13.11.2008 [7] COM (2009) 644 τελικό της 23.11.2009 και COM (2009) 648 τελικό της 23.11.2009. [8] COM(2012) 428 τελικό της 31.07.12. [9] COM(2009) 511 τελικό της 29.09.2009. [10] Οδηγία 2010/23/ΕΕ του Συμβουλίου της 16.03.2010 για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά την προαιρετική και προσωρινή εφαρμογή του μηχανισμού αντιστροφής της επιβάρυνσης στην παροχή ορισμένων υπηρεσιών που είναι επικίνδυνες για απάτη (ΕΕ L 72 της 20.03.2010, σ.1). [11] Απόφαση (2012/C198/05) της Επιτροπής της 3ης Ιουλίου 2012 για τη σύσταση του φόρουμ της ΕΕ για τον ΦΠΑ. [12] Ανακοίνωση σχετικά με μια ανανεωμένη στρατηγική ΕΕ 2011-14 για την εταιρική κοινωνική ευθύνη» COM(2011) 681 τελικό της 25.10.2011 [13] Παράρτημα της Ετήσιας Επισκόπησης για την Ανάπτυξη 2012 «Φορολογικές πολιτικές των κρατών μελών με αναπτυξιακό προσανατολισμό και βελτίωση του φορολογικού συντονισμού στην ΕΕ», COM (2011) 815 τελικό, τόμος. 5/5 – παράρτημα IV, παράγραφος. 3.1 [14] ΕΕ C 2 της 6.1.1998, σ. 2. [15] ΕΕ C 99 της 1.4.1999, σ. 1. [16] Σε αυτό το πλαίσιο, γίνεται αναφορά στο σημείο 4.1.1. [17] COM (2010) 163 τελικό της 21.04.2010. [18] Κανονισμός (ΕΚ) αριθ. 3199/93 της Επιτροπής της 22ας Νοεμβρίου 1993 σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης (ΕΕ L 288 της 23.11.1993, σ. 12). [19] Οδηγία 2011/96/ΕΕ του Συμβουλίου της 30ής Νοεμβρίου 2011 σχετικά με το κοινό φορολογικό καθεστώς το οποίο ισχύει για τις μητρικές και τις θυγατρικές εταιρείες διαφορετικών κρατών μελών, ΕΕ L 345 της 29.12.2011, σ. 8. [20] Η ΕΕ συμμετέχει ενεργά σε άλλα διεθνή φόρα, όπως ο Οργανισμός Οικονομικής Συνεργασίας και Ανάπτυξης (ΟΟΣΑ), ο Διεθνής Οργανισμός Φορολογικών Διοικήσεων (IOTA), το Διαμερικανικό Κέντρο Φορολογικών Διοικήσεων (CIAT), ο Διεθνής Φορολογικός Διάλογος (ITD), το Διεθνές Φορολογικό Σύμφωνο (ITC) και το Αφρικανικό Φόρουμ Φορολογικής Διαχείρισης (ATAF). [21] Οδηγία 2011/16/ΕΕ του Συμβουλίου της 15ης Φεβρουαρίου 2011 σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (ΕΕ L 64, της 11.3.2011, σ. 1). [22] Άρθρο 8 παράγραφος1 της οδηγίας του Συμβουλίου 2011/16/ΕΕ [23] Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης – COM (2012) 363/2 της 11.07.2012. [24] COM(2011) 573 τελικό της 20.09.2011. [25] Κανονισμός αριθ. 904/2010/ΕΕ του Συμβουλίου. [26] Οδηγία 2010/24/ΕΕ του Συμβουλίου της 16ης Μαρτίου 2010 περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1)· κανονισμός (ΕΕ) αριθ. 904/2010 του Συμβουλίου της 7ης Οκτωβρίου 2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1)· οδηγία 2011/16/ΕΕ του Συμβουλίου της 15ης Φεβρουαρίου 2011 σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (ΕΕ L 64 της 11.3.2011, σ.1)· κανονισμός (ΕΕ) αριθ.°389/2012 του Συμβουλίου της 2ας Μαΐου 2012 για την διοικητική συνεργασία στον τομέα των ειδικών φόρων κατανάλωσης και την κατάργηση του κανονισμού (ΕΚ) αριθ. 2073/2004 (ΕΕ L 121 της 8.5.2012, σ. 1). [27] Βλέπε π.χ. την κοινή δήλωση του Ηνωμένου Βασιλείου και της Γερμανίας της 05.11.2012 όπου ζητείται η ανάληψη διεθνούς δράσης για την ενίσχυση των φορολογικών προτύπων, http://www.hm-treasury.gov.uk/chx_statement_051112.htm [28] Βλέπε τη δήλωση των ηγετών της G20 της 19ης Ιουνίου 2012, Los Cabos «Επαναλαμβάνουμε την ανάγκη να αποτραπεί η διάβρωση της βάσης και η μεταφορά των κερδών και θα παρακολουθούμε με προσοχή τις εν εξελίξει εργασίες του ΟΟΣΑ στον τομέα αυτόν».